CELEX: C2005/057/60
Language: el
Date: 2005-03-05 00:00:00
Title: Υπόθεση T-498/04: Προσφυγή της εταιρίας Zhejiang Xinan Chemical Industrial Group Co. Ltd κατά του Συμβουλίου της Ευρωπαϊκής Ενώσεως που ασκήθηκε στις 23 Δεκεμβρίου 2004

5.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 57/35
            
         Προσφυγή της εταιρίας Zhejiang Xinan Chemical Industrial Group Co. Ltd κατά του Συμβουλίου της Ευρωπαϊκής Ενώσεως που ασκήθηκε στις 23 Δεκεμβρίου 2004
   (Υπόθεση T-498/04)
   (2005/C 57/60)
   Γλώσσα διαδικασίας: η αγγλική
   Η εταιρία Zhejiang Xinan Chemical Industrial Group Co. Ltd, με έδρα το Jiande City (Λαϊκή Δημοκρατία της Κίνας), εκπροσωπούμενη από τον δικηγόρο D. Horowitz, με τόπο επιδόσεων στο Λουξεμβούργο, άσκησε στις 23 Δεκεμβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά του Συμβουλίου της Ευρωπαϊκής Ενώσεως.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει το άρθρο 1 του προσβαλλομένου κανονισμού καθόσον την αφορά·
            
         
               —
            
            
               να καταδικάσει το Συμβούλιο στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η προσφεύγουσα ζητεί την ακύρωση του κανονισμού (ΕΚ) 1683/2004 του Συμβουλίου, της 24ης Σεπτεμβρίου 2004, για την επιβολή οριστικού δασμού αντιντάμπινγκ στις εισαγωγές του προϊόντος glyphosate καταγωγής Λαϊκής Δημοκρατίας της Κίνας (1), καθόσον ο κανονισμός αυτός την αφορά. Η προσφεύγουσα ισχυρίζεται ότι τα κοινοτικά θεσμικά όργανα εσφαλμένως δεν μεταχειρίστηκαν τα προϊόντα της σύμφωνα με τους κανόνες της οικονομίας της αγοράς.
   Προς στήριξη της προσφυγής της, η προσφεύγουσα προβάλλει πρόδηλη πλάνη εκτιμήσεως κατά την εφαρμογή του άρθρου 2, παράγραφος 7, στοιχείο γ', του κανονισμού 384/96 (2), όπως τροποποιήθηκε.
   Η προσφεύγουσα ισχυρίζεται ότι το Συμβούλιο δεν διευκρίνισε στον προσβαλλόμενο κανονισμό ότι υπήρξε ουσιώδης κρατική παρέμβαση στις επαγγελματικές αποφάσεις της προσφεύγουσας. Επίσης, το Συμβούλιο δεν εφάρμοσε, κατά την άποψη της προσφεύγουσας, το ορθό κατώτατο όριο για να κρίνει αν πληρούνται τα καθοριζόμενα στο άρθρο 2, παράγραφος 7, στοιχείο γ', κριτήρια. Η προσφεύγουσα αμφισβητεί ότι το προβαλλόμενο δικαίωμα παρεμβάσεως του Κράτους στις εμπορικές αποφάσεις της προσφεύγουσας, χωρίς υλοποίηση ή άσκηση του εν λόγω δικαιώματος, συνιστά στοιχείο συνεπαγόμενο ότι δεν πληρούνταν το πρώτο κριτήριο του άρθρου 2, παράγραφος 7, στοιχείο γ'. Η προσφεύγουσα ισχυρίζεται ακόμα ότι τα προσκομισθέντα αποδεικτικά στοιχεία αποδεικνύουν σαφώς ότι οι αποφάσεις της για τις τιμές, το κόστος και τα μέσα παραγωγής ανταποκρίνονται στις ενδείξεις της αγοράς που αντανακλούν την προσφορά και ζήτηση, και δεν υφίσταται στον τομέα αυτόν καμμία κρατική παρέμβαση.
   Δεύτερον, η προσφεύγουσα προβάλλει την παράβαση της παραγράφου 6 του παραρτήματος ΙΙ της συμφωνίας αντιντάμπινγκ της ΠΟΕ και του άρθρου 18, παράγραφος 4, του κανονισμού 384/96, καθώς και τη μη τήρηση της υποχρεώσεως προστασίας των εννόμων δικαιωμάτων της προσφεύγουσας. Η προσφεύγουσα ισχυρίζεται ότι παραβιάστηκαν τα έννομα και διαδικαστικά δικαιώματά της, διότι δεν πληροφορήθηκε τους λόγους απορρίψεως των αποδεικτικών στοιχείων που προσκόμισε, δεν είχε τη δυνατότητα να προσκομίσει συμπληρωματικά πληροφοριακά στοιχεία, και δεν δημοσιεύτηκαν οι λόγοι απορρίψεως των αιτήσεών της.
   Τέλος, η προσφεύγουσα προβάλλει προσβολή της δικαιολογημένης εμπιστοσύνης, διότι τα κοινοτικά θεσμικά όργανα δεν επέδειξαν την επιμέλεια να αποφανθούν επί του αιτήματός της ότι απολαύει καθεστώτος οικονομίας της αγοράς.
   
      (1)  ΕΕ L 303, σ. 1.
   
      (2)  Κανονισμός (ΕΚ) 384/96 του Συμβουλίου,της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 1996, L 56, σ. 1).